મકર : સપ્તાહની શરૂઆત ચુસ્તી અને સ્‍ફૂર્તિ સાથે થાય. ઘરમાં મિત્રો અને સગાં સ્‍નેહીઓની અવરજવરથી ખુશાલીનો માહોલ રહેશે. તેમના તરફથી મળેલી આકસ્મિક ભેટ આપને ખુશ કરી દે. હસીખુશી અને આનંદ મેળવવા જીવનસાથી તેમજ બાળકો માટે સમય ફાળવશો. તારીખ 21ના રોજ ઘરનું બંધિયાર વાતાવરણ છોડી તમે સુંદર સ્થળે ફરવા જશો. નવા કામના શ્રીગણેશ કરી શકો છો. ઉત્તમ ભોજન લેવાની મનોકામના પૂર્ણ થશે. સપ્તાહના મધ્યમાં કુટુંબ અને કાર્યના ક્ષેત્રે થોડું બાંધછોડભર્યું વલણ હશે તો ઘર્ષણના બનાવો ટાળી શકાશે. તા. 22 અને 23 મનની ઉદાસી આપનામાં નકારાત્‍મક વિચારો લાવશે, પરંતુ તેને હટાવી દેવાની સલાહ છે. વધુ પડતો ધન ખર્ચ થવાના યોગ છે માટે “પાણી પહેલા જ પાળ બાંધવા”ની સલાહ છે. તા. 24 અને 25 પિત્ત વિકાર, બળતરા, પેટના વિકારની ફરિયાદ રહે. સપ્તાહના અંતે આપને નવા કાર્યનો પ્રારંભ કરવાની પ્રેરણા થશે. જોકે, તમે એ અંગે ચોક્કસ નિર્ણયનહીં લઈ શકો. તા. 26 નોકરી કે વ્‍યવસાયમાં સ્‍પર્ધાત્‍મક વાતાવરણ રહે. હિતશત્રુઓ ઉપરીઓની નજરમાં આપને ઉતારી પાડવાના ચક્કરમાં રહે. નાની મુસાફરી માટેના સંજોગો સર્જાય. ભાઇભાંડુઓ સાથે મનમેળ રહે અને તેમનાથી લાભ થાય.